ORDE do 14 de xaneiro de 2004 pola que se clasifica como benéfico-social a Fundación para la Investigación, Desarrollo e Innovación del Complejo Hospitalario de Pontevedra.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 23/01/2004

Visto o expediente de clasificación da Fundación para la Investigación, Desarrollo e Innovación del Complejo Hospitalario de Pontevedra, con domicilio en Pontevedra.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación para la Investigación, Desarrollo e Innovación del Complejo Hospitalario de Pontevedra foi constituída en escritura pública outorgada en Pontevedra o día un de decembro de dous mil tres, ante o notario Rafael Sanmartín Losada, co número de protocolo dous mil catrocentos noventa e un, por Adolfo Baloira Villar, Francisco Javier Cobas Gamallo, Jesús Fernández Silva, Pedro Corsino Fernández Vila, José Fernando Filgueira Iglesias, José Ramón Parada Castellano, Manuel Penas Lado e Miguel Ángel Piñón Cimadevila, todos eles interveñen no seu propio nome e dereito.
3. O obxecto da fundación, segundo establece o artigo 4 dos estatutos, é a realización de actividades de promoción, prestación e xestión de recursos e servicios de docencia e investigación na área das ciencias da saúde e os seus aspectos relacionais, así como a realización doutras actividades que poidan coadxuvar á consecución do obxecto fundacional caracterizado polo interese xeral galego.
4. O padroado da fundación estará integrado segundo se especifica no artigo 8 dos estatutos.
5. A comisión integrada polos secretarios xerais de tódalas consellerías eleva ó conselleiro da Presidencia, Relacións Institucionais e Administración Pública proposta de clasificación como benéfico social da Fundación para la Investigación, Desarrollo e Innovación del Complejo Hospitalario de Pontevedra, dado o seu obxecto e finalidade, polo que, véndose cumpridos os requisitos esixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como benéfico social e á súa adscrición á Consellería de Sanidade.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 13 de febreiro de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como benéfico-social a Fundación para la Investigación, Desarrollo e Innovación del Complejo Hospitalario de Pontevedra adscribíndoa á Consellería de Sanidade, que exercerá plenamente o protectorado sobre ela.
Santiago de Compostela, 14 de xaneiro de 2004.
Jaime Pita Varela
Conselleiro da Presidencia, Relacións
Institucionais e Administración Pública